কাল চূড়ান্ত দল ঘোষণা, চ্যাম্পিয়ন্স ট্রফিতে নেই বুমরা?

ওয়েব ডেস্ক: হাতে আর একদিন। মঙ্গলবারের মধ্যেই আইসিসি চ্যাম্পিয়ন্স ট্রফির (ICC Champions Trophy) চূড়ান্ত দল ঘোষণা করতে হবে ভারতকে। এদিকে দলের এক নম্বর বোলার জসপ্রীত বুমরা (Jasprit Bumrha) খেলতে পারবেন কি না নিশ্চিত নয়। জানা গেল, সোমবার স্ক্যানের পরে হালকা বোলিং করতে পারেন তিনি।

এই মুহূর্তে বেঙ্গালুরু জাতীয় ক্রিকেট অ্যাকাডেমিতে (NCA) রিহ্যাব করছেন বুমরা। সিডনিতে বর্ডার-গাভাসকর ট্রফির শেষ ম্যাচে পিঠে চোট পেয়েছিলেন তিনি, যার অন্য শেষ ইনিংসে বলই করতে পারেননি। এই একই জায়গায় অতীতেও চোট পেয়েছিলেন বুমরা, যার জন্য ২০২৩ সালের মার্চে অস্ত্রোপচার করাতে হয়।

আরও পড়ুন: অবিশ্বাস্য অঘটন! এফএ কাপ থেকে বিদায় লিভারপুলের

শোনা যাচ্ছে, সম্পূর্ণ সুস্থ না হলেও বুমরাকে রেখেই দল গড়বে বিসিসিআই (BCCI)। যাতে টুর্নামেন্টের পরের দিকের ম্যাচে খেলতে পারেন। ইংল্যান্ডের বিরুদ্ধে ওডিআই সিরিজের শেষ তথা তৃতীয় ম্যাচে তাঁর খেলার কথা ছিল, কিন্তু শেষ পর্যন্ত তা হয়ে ওঠেনি।

এনসিএ-র এক সূত্র জানিয়েছে, বুমরার ফেরার যদি ১ শতাংশও সম্ভাবনা থাকে তাহলেও ভারত অপেক্ষা করবে। একই কাজ হার্দিক পান্ডিয়ার ক্ষেত্রে হয়েছিল, দু’ সপ্তাহ অপেক্ষা করার পর প্রসিদ্ধ কৃষ্ণকে নেওয়া হয়েছিল। শুভমান গিলের যখন ডেঙ্গি হয়েছিল, তখনও পরিবর্ত নেওয়ার কথা ভাবা হয়নি।

সূত্রটি আরও জানিয়েছে, আগের দুটো ঘটনা টুর্নামেন্টের মাঝপথে ঘটেছিল, তবে বুমরার ক্ষেত্রেও আলাদা কিছু হবে না। ১১ তারিখ দল ঘোষণার শেষ দিন, তবে বুমরা সুস্থ হতে না পারলে ইভেন্টের টেকনিক্যাল কমিটিকে বলে পরে দলে পরিবর্তন করা যাবে। এমনিতে পরিবর্ত হিসেবে কারও নাম অন্তর্ভুক্ত করার শেষ দিন ১২ ফেব্রুয়ারি। কিন্তু টেকনিক্যাল কমিটি অনুমতি দিলে পরেও বদল করা যাবে।